
Important depozit de bronzuri de 3000 de ani 
vechime descoperit la Miercurea Nirajului (jud. 
Mureș) 
 
de Conf. univ. dr. George V Grigore 
 
 
Muzeul Judeţean Mureş anunţa în anul 2018 faptul că un 
detectorist amator a reuşit să descopere, în zona oraşului Miercurea 
Nirajului, un depozit de bronzuri cu 18 piese, datând din secolele X-
IX î.Hr., între care şi un coif în formă de clopot, al treilea de acest gen 
găsit pe teritoriul României, până în prezent.Expertul în Epoca 
Bronzului din cadrul Muzeului Judeţean Mureş, Rezi Botond, a spus 
că depozitul de la Miercurea Nirajului conţine două ceaune de bronz, 
care s-au păstrat din păcate fragmentar, unul s-a păstrat într-o condiţie 
mai bună, însă lipseşte fundul piesei, mai multe brăţări şi toporaşe şi 
un coif. „Sunt ceaune de bronz cu ataşe cruciforme şi aici avem 
diferite mărunţişuri tipologice (...) Mai avem 7 topoare sau celturi din 
bronz, acestea s-au păstrat destul de bine şi se văd clar urmele 
prelucrării şi turnării pieselor. Mai avem 8 piese, brăţări, care au fost 
turnate, dar nu au fost prelucrate, erau probabil nepurtate, fiindcă 
urmele turnării nu erau înlăturate. Piesa de rezistenţă a depozitului 
este acest coif de bronz, aşa numitul coif în formă de clopot. Coifurile 
apar în Epoca bronzului târziu, de la 1400-1300 î.Hr.. În Europa 
avem în jur de 120 de coifuri de bronz, vreo 90 de scuturi din bronz, 
vreo 60 de apărătoare de picioare şi vreo 30 de armuri. Piesele care 
se pot încadra în categoria armelor defensive sunt extrem de rare în 
Epoca Bronzului. Cel mai probabil foloseau diferite materiale 
organice care nu s-au păstrat. Coiful în formă de clopot este de 
asemenea foarte rar, în tot Bazinul Carpatic şi în toată Europa s-au 

descoperit 14 astfel de exemplare, în România mai avem două 
exemplare întregi, un exemplar la Muzeul din Carei, descoperit la 
Pişcolt, şi un alt exemplar descoperit la Şoarş în judeţul Braşov, care 
se află la Muzeul Brunkenthal din Sibiu. Muzeul Judeţean Mureş se 
aliniază într-o companie selectă”, a arătat expertul Rezi Botond, într-o 
conferinţă de presă.Acesta a mai spus că, date fiind descoperirile 
coifurilor cu predilecţie în zona Bazinului Carpatic, se presupune că 
centrul de producţie al acestor coifuri se poate plasa undeva în această 
zonă. „Au mai fost descoperite coifuri asemănătoare în Danemarca, 
Germania sau Italia, dar centrul de greutate şi centrul de producţie se 
află în Bazinul Carpatic. Coiful de la Miercurea Nirajului a fost 
confecţionat dintr-o singură foaie de bronz, a fost turnată, apoi a fost 
prelucrată la cald, până când s-a obţinut această formă de calotă, 
această formă de clopot. Caracteristica principală este butonul din 
partea superioară, care a fost turnat direct pe partea superioară a 
coifului. În partea inferioară se pot vedea diferite găuri de nit, cu care 
s-a fixat un înveliş organic, care era fixat în interiorul coifului pentru 
ca acesta să poată fi purtat”, a subliniat Rezi Botond.Depozitul de 
bronz de la Miercurea Nirajului a fost descoperit la mijlocul lunii 
noiembrie 2018 şi este considerat o descoperire extrem de importantă. 
„La prima vedere putem spune că în ceea ce priveşte Muzeul Judeţean 
Mureş este cea mai importantă descoperire de acest fel după depozitul 
de la Suseni, descoperit la sfâşitul anilor '20. (când a fost descoperită 
şi o piesă unică în lume, respectiv „Fibula de la Suseni” – n.r.). 
Judeţul Mureş se mai remarcă printr-o astfel de descoperire, este 
vorba despre depozitul de la „Bandul de Câmpie”, care în perioada 
Bronzului Târziu este al doilea cel mai mare tezaur descoperit în 
Europa, după depozitul de la „Uioara de Sus”, din judeţul Alba , care 
are peste 5.000 de piese, depozitul de la Band are undeva între 2.400 
şi 2.500 de piese de bronz, aproape toate deterioriate. Depozitul de la 
Miercurea Nirajului se poate data undeva între secolele X-IX î.Hr., 
deci este cu vreo 250 de ani mai tânăr decât cel de la Suseni”, a 
declarat expertul în Epoca Bronzului.Potrivit acestuia, fenomenul 

îngropării bronzului apare încă în Neoliticul Mijlociu, când pe lângă 
piese de piatră apar şi câteva piese din metal. „Această tradiţie a 
îngropării pieselor se păstrează peste milenii. Chiar şi la celţi avem 
această tradiţie de a îngropa piese şi arme în pământ. Aceste depozite 
nu sunt morminte, nu sunt inventare funerare, ci sunt acele descoperiri 
unde avem două sau mii de piese îngropate simultan într-o groapă sau 
depuse într-un vas ceramic sau de metal”, a precizat Rezi Botond. Ca 
o ipoteză de lucru, pot spune că aceste depozite îngropate ca ofrande 
erau un fel de restituire către Marea mamă planetară a materialelor pe 
care le-am scos la un moment dat din măruntaiele planetei și de care 
ne-am folosit, iar acum erau redate naturii, cu mulțumirile de rigoare. 
Locul în care a fost descoperit tezaurul urmează să fie cercetat în 
amănunt de specialiştii Muzeului Judeţean Mureş, întrucât în cazul 
acestor descoperiri este foarte important locul şi condiţiile de 
descoperire. „Cele două ceaune erau puse unul în altul, într-un ceaun 
a fost depus coiful, cu deschiderea în sus, respectiv într-o parte a 
coifului erau aranjate toporaşele, iar în cealaltă parte au fost depuse 
aceste brăţări. Toate aceste detalii sunt foarte importante (...) 
Depozitul a fost descoperit la o adâncime de 50-60 de centimetri”, a 
mai spus expertul.Directorul Muzeului Judeţean Mureş, Soos Zoltan, a 
arătat că expertiza care se va face după restaurarea tuturor pieselor  va 
stabilit valoarea şi nivelul despăgubirilor pentru detectoristul care a 
făcut descoperirea. „Dacă se consideră a fi tezaur, atunci va fi stabilit 
conform legislaţiei 45% din valoare, dacă este tezaur, şi 30% dacă nu 
sunt încadrate ca tezaur. Cred că acest coif va fi încadrat ca tezaur”, 
a apreciat Soos Zoltan.  
Miercurea Nirajului este un oraș în județul Mureș format din 
localitățile Beu, Dumitreștii, Lăureni, Miercurea Nirajului 
(reședința), Moșuni, Șardu Nirajului, Tâmpa și Veța. Potrivit 
săpăturilor arheologice, orașul a fost locuit încă din epoca neolitică. Pe 
teritoriul localității Miercurea Nirajului au fost găsite topoare de piatră 
(2000 - 1700 î.Hr.), monezi bizantine din epoca împăratului Iustinian, 
un denar din timpul domniei lui Iulius Cezar, iar hotarul 

satelor Beu și Moșuni este traversat de drumul roman spre castrul 
din Călugăreni.Localitatea a fost atestată documentar în anul 1493 cu 
numele de „Oppidum Zereda” (Târg de Miercurea) în hrisovul 
voievodului Losonczi László. Documentul menționează că localitatea 
deține rangul de oraș și totodată garantează privilegiile deținute de 
Miercurea Nirajului. Leopold al II-lea a permis printr-un ordin ținerea 
a trei târguri naționale în fiecare an.În urma reformei protestante, 
locuitorii orașului au devenit reformați.Miercurea Nirajului a fost 
pentru mult timp cel mai important oraș din Scaunul Mureș. Până în 
1745, aici erau ținute ședințele consiliului scaunului secuiesc, 
deoarece între Târgu Mureș, deținătorul titlului de oraș liber regesc, și 
conducerea structurii administrative pentru mult timp a fost un 
conflict politic și economic. În urma reformei adminstrative 
din 1876, scaunele secuiești și săsești, juridic autonome, au fost 
desființate, apoi încorporate în cele 15 noi comitate. Astfel, orașul 
Târgu Mureș, care până atunci a fost capitala oficială a Scaunului 
Mureș, a devenit reședința Comitatului Mureș-Turda. Noua entitate 
administrativă a inclus vechiul scaun secuiesc și o parte din 
regiunea Turda. Totodată, în 1876, prin ordinele elaborate de guvernul 
din Budapesta, Miercurea Nirajului a fost retrogradată în comună 
(surse: wikipedia.org; radiomures.ro; zi-de-zi.ro, agerpres.ro, 
muzeulmures.ro, cjmures.ro, punctul.ro; miercureanirajului.ro, 
ardealnews.ro). 
Piesele descoperite recent în depozitul de bronzuri de la 
Miercurea Nirajului vor fi supuse unui proces de restaurare, astfel 
încât să poată fi admirate cât mai curând de vizitatorii Muzeului 
Judeţean Mureş. Totodată ipoteza că în zona Bazinului Carpatic se 
afla centrul de producţie al acestor coifuri de tip clopot din bronz 
acum 3000 de ani, acordă șansa existenței unei manufacturi 
importante, a unor meșteri metalurgi – artizani ce, prin tot ceea ce 
puteau produce, puteau dota cu echipament o întreagă castă 
cavalerească, sau chiar o viitoare armată bine dotată. Să nu uităm și de 

existența coifurilor princiare geto-dace „cu ochi”, din aur și argint, 
apărute acum 2500 pe scena istoriei țării noastre.  
 
Surse: wikipedia.org; radiomures.ro; zi-de-zi.ro, agerpres.ro, 
muzeulmures.ro, cjmures.ro, punctul.ro; miercureanirajului.ro, 
ardealnews.ro  

